钦定古今图书集成/明伦汇编/官常典/第799卷 > 王时槐
## 钦定古今图书集成/明伦汇编/官常典/第799卷 > 王时槐

按《明外史》本传：“时槐，字子植，安福人。嘉靖二十六年
进士。除南京兵部主事，历福建佥事。上杭溪南流民
据险为乱，时槐单骑往谕，众感悟，斩其魁出降，为建
城置吏其地。嘉靖三十五年，倭陷诏安，时槐击破之，
复其城，增俸一级。既而倭大至，濒海城邑悉被残，时
槐坐停俸。及贼逼漳浦，挟火器而前，将士惮不敢击”，
时槐令以“田车载草”为颜行，而自后疾击，遂连胜之，
贼遁去，予俸如初。无何，广东贼王子文流劫至境，先
所抚上杭民德时槐，率众邀于路，破走之。已，倭又犯
安，时槐筑城缮守，境内获全。顾以糜军资被劾当贬，
巡按御史樊献科白其枉，乃以故秩调四川。陆光祖
为《文选》，雅知时槐，迁尚宝少卿，累进太仆少卿。时马
政积弛，时槐锐意振刷，用法严，下有死者。为御史所
劾，降光禄少卿。隆庆末，出为陕西右参政。张居正柄
国，以京察罢归。万历中，张岳巡抚南赣，疏荐之。吏部
言：“京朝官六年考察，祖制也。若执政有所驱除，非时
一举，谓之闰察。而时槐与参政林梓并在察中，群情
不服，请赐召用，自今永停闰察。”报可。十九年，光祖掌
铨，起贵州左参政，旋擢南京鸿胪卿，改太常，并以年
老不就。久之，卒，年八十四。